O‘ZBEKISTON RESPUBLIKASI PREZIDENTI DEVONI IShLAR BOShQARMASI HUZURIDAGI “ShARQ” NAShRIYoT-MATBAA KONSERNINI “ShARQ” NAShRIYoT-MATBAA AKSIYADORLIK KOMPANIYASI ETIB O‘ZGARTIRISh TO‘G‘RISIDA

Davlat tasarrufidan chiqarish va xususiylashtirish jarayonlarini yanada chuqurlashtirish, respublikaning matbaa tarmog‘ini rivojlantirishga, texnika bilan qayta qurollantirish va yangilashga xorijiy sarmoyalarni keng ko‘lamda jalb etish uchun qulay shart-sharoitlarni vujudga keltirish asosida axborot-noshirlik faoliyatini tashkil qilishni takomillashtirish maqsadida:
 1. O‘zbekiston Respublikasi Hukumatining 2000-yil 3-apreldagi 159-f qarori bilan tuzilgan Ishchi komissiyasining, O‘zbekiston Respublikasi Davlat mulki qo‘mitasining O‘zbekiston Respublikasi Prezidenti devoni Ishlar boshqarmasi huzuridagi “Sharq” nashriyot-matbaa konsernini “Sharq” nashriyot-matbaa aksiyadorlik kompaniyasi etib o‘zgartirish to‘g‘risidagi taklifi qabul qilinsin.
 2. Quyidagilar “Sharq” nashriyot-matbaa aksiyadorlik kompaniyasi faoliyatining asosiy vazifalari va yo‘nalishlari etib belgilansin:
 respublikada nashriyot-matbaa ishini yanada rivojlantirish va sifatini oshirish;
 aholining yuqori sifatli matbuot mahsulotiga bo‘lgan talab-ehtiyojlarini to‘liqroq qondirish, nashriyot-matbaa mahsuloti bozorini shakllantirishda faol ishtirok etish;
 xo‘jalik yuritishning bozor usullarini keng joriy etish, kompaniyaning moliyaviy-iqtisodiy ahvoli;
 matbaa ishlab chiqarishini texnika bilan qayta qurollantirish va yangilashga xorijiy sarmoyalarni jalb etish bo‘yicha chora-tadbirlar kompleksini amalga oshirish, ilg‘or xorijiy texnologiyalarni matbaa sohasiga tatbiq qilish.
 3. Belgilab qo‘yilsinki, “Sharq” nashriyot-matbaa aksiyadorlik kompaniyasi:
 ochiq turdagi aksiyadorlik jamiyati shaklida ta’sis etiladi va u yuridik shaxs sanaladi;
 “Sharq” nashriyot-matbaa konserni tomonidan tuzilgan shartnomalar va majburiyatlar bo‘yicha huquqiy voris hisoblanadi.
 4. “Sharq” nashriyot-matbaa konsernini tashkil etish to‘g‘risida” O‘zbekiston Respublikasi Prezidentining 1991-yil 5-noyabrdagi PF-286-son Farmoni o‘z kuchini yo‘qotgan deb hisoblansin.
 5. O‘zbekiston Respublikasi Vazirlar Mahkamasi bir hafta muddatda ushbu Farmonni amalga oshirish yuzasidan qaror qabul qilsin.